Slegte nuus vir vakansiegangersArgieffoto (Foto: Activ-Michoko, Pixabay) Vakansiegangers kan hulself staal vir ŉ reusestyging in brandstofpryse volgende maand. Volgens die Automobiel-Assosiasie (AA) kan aansienlike stygings in die pryse van petrol, diesel en paraffien verwag word. Die AA het in ŉ verklaring kommentaar gelewer op die ongeouditeerde petrolprysdata wat deur die Sentrale Energiefonds uitgereik is. “Groot stygings in die internasionale oliepryse tesame met die verswakkende rand sal die stygings in pryse veroorsaak. Die rand het deur November gemiddeld teen die dollar verswak, hoewel dit verbasend sterk gestaan het ná Suid-Afrika se onlangs kredietafgradering,” lui die verklaring. Volgens die AA sal petrol na verwagting met 72c per liter styg, diesel met 64c per liter en paraffien met ongeveer 76c per liter. “Suid-Afrika se ekonomiese situasie bly swak en ons meen dat verdere brandstofprysverhogings vir die res van 2017 en die eerste kwartaal van 2018 verwag kan word,” het die AA gesê. Die AA het motoriste aangemoedig om ten spyte van die versoeking om tydens die feesseisoen geld op nie-noodsaaklike items te bestee, dit nie te doen nie juis om ŉ buffer te bou teen verhoogde motorkoste volgende jaar.